જીએસટી કાઉન્સિલની 23મી બેઠક 10મી નવેમ્બરે ગૌહત્તીમાં મળી રહી છે ત્યારે તેમાં હોટલ અને રેસ્ટોરન્ટના જીએસટી દરો 18 ટકાથી ઘટાડી 12 ટકા કરવાનો નિર્ણય લેવામાં આવી શકે છે. એ ઉપરાંત ભારતના રિયલ એસ્ટેટ સેક્ટરને જીએસટીમાં લાવવા માટેની ચર્ચા પણ આ બેઠકમાં થવાની શક્યતા છે. કાઉન્સિલ એવું પણ નક્કી કરવા જઇ રહી છે કે દરરોજ વપરાતી ચીજવસ્તુઓના દામ હાલ 28 ટકાના દાયરામાં આવે છે તેને ઘટાડીને 18 ટકામાં લઇ જવાશે. ગુજરાત અને હિમાચલ પ્રદેશમાં વિધાનસભાની ચૂંટણી છે ત્યારે કોંગ્રેસના ઉપાધ્યક્ષ રાહુલ ગાંધી, ભૂતપૂર્વ વડાપ્રધાન મનમોહનસિંહ અને ભૂતપૂર્વ કેન્દ્રીય નાણામંત્રી પી. ચિદમ્બરમે નોટબંધી અને જીએસટીને ચૂંટણીનું મુખ્ય હથિયાર બનાવ્યું છે. ભાજપને ફાળ પડી છે કે જીએસટીના કારણે કેન્દ્રની સાથે રાજ્યોની સરકારો પણ બદનામ થઇ રહી છે તેથી જનતાને થોડી રાહત આપવાનો ઇરાદો કાઉન્સિલની આ બેઠકમાં લેવાઇ શકે છે.